Verdagtes ná aanval op kleinhoewe vasgetrekArgieffoto: Nico Strydom Drie vermeende aanvallers is vasgetrek nadat hulle Dinsdag in die vroeë oggendure glo op ŉ kleinhoewe in die Cullinan-gebied toegeslaan het. Konst. Connie Moganedi, woordvoerder van die polisie, het gesê die verdagtes het toegang tot ŉ huis op die kleinhoewe verkry en die mense in die huis aangeval terwyl hulle geslaap het. Dit is nie duidelik of enigiemand tydens die voorval beseer is nie. Volgens Moganedi het die aanvallers met selfone en skoene van die toneel gevlug. Die Tshwane-Oos trio-taakspan het ŉ ondersoek van stapel gestuur en drie mans, tussen 20 en 35 jaar oud, is in hegtenis geneem. Hulle sal binnekort in die Cullinan-landdroshof verskyn op aanklag van huisroof. Die inhegtenisneming kom kort nadat twee verdagtes vroeër vandeesmaand in hegtenis geneem is in verband met ŉ aanval in November vanjaar op ŉ plaas, ook in die Cullinan-omgewing.